**Առդիր 1**

**ՏԵԽՆԻԿԱԿԱՆ ՉԱՓՈՐՈՇԻՉՆԵՐ**

**ԵՐԻՏԱՍԱՐԴԱԿԱՆ ԿԵՆՏՐՈՆԻ ՍՏԵՂԾՄԱՆ ԵՎ ԳՈՐԾՈՒՆԵՈՒԹՅԱՆ ԱՊԱՀՈՎՄԱՆ**

Սույն ընթացակարգով հայտարարված դրամաշնորհային մրցույթի շրջանակներում Երիտասարդական կենտրոնը կամ միջավայրը (այսուհետ՝ Կենտրոն) երիտասարդական քաղաքականության իրականացման գործիք է, որը համայնքային (միջբնակավայրային խմբավորման, միջհամայնքային) մակարդակներում ապահովում է երիտասարդների ներուժի բացահայտման, կարողությունների զարգացման և ինտելեկտուալ ժամանցի կազմակերպման անհրաժեշտ միջավայր՝ ինքնադրսևորվելու, սեփական կարողությունները շարունակաբար զարգացնելու, ստեղծագործելու, սեփական իրավունքները իրացնելու համար:

Կենտրոնը ծառայում է որպես հարթակ տարբեր թեմատիկ քննարկումների, սեմինարների, դասընթացների, մշակութային, սպորտային և այլ միջոցառումների իրականացման համար, ապահովում է երիտասարդների ինտելեկտուալ ժամանցը և նրանց սոցիալականացումը:

**Կենտրոնի գործունեությունը ապահովվում է սոցիալական ձեռնարկատիրության, (այսուհետ՝ ՍՁ) մոդելով՝ ապահովելու ներկայացված ծրագրով Կենտրոնի գործառույթների իրականացումը:**

Կազմակերպությունը պետք է Կենտրոնի գործառույթներից բխող սուն ընթացակարգով հայտարարված դրամաշնորհային մրցույթին իր կողմից ներկայացրած միջոցառումները Կենտրոնի շահառուների համար իրականացնի անվճար հիմունքով:

Կենտրոնի տարածքն ու ռեսուրսները կարող են օգտագործվել ՍՁ նպատակներով, ինչպես նաև տրամադրվել այլ անձանց և կազմակերպությունների՝ դասընթացների, հանդիպումների և այլ միջոցառումներ անցկացնելու համար ինչպես անվճար, այնպես էլ վճարովի հիմունքներով` պայմանով, որ կազմակերպվող միջոցառումները չպետք է հակասեն Կենտրոնի ստեղծման նպատակին և գործառույթներին:

**Պետության աջակցությունը տրվում է բացառապես Կենտրոնի ստեղծման համար՝ առանց Կենտրոնի գործունեության ապահովման համար հետագա պետական պարտավորությունների:**

**Փոխադարձ համաձայնության դեպքում Համայնքը բացի Դրամաշնորհային մրցույթի պայման հանդիսացող տարածքի անհատույց տրամադրման պարտավորության, կարող է աջակցել Կենտրոնի հետագա գործունեությանը:**

**ԿԵՆՏՐՈՆԻ ԳՈՐԾԱՌՈՒՅԹՆԵՐԸ[[1]](#footnote-1)**

Իրականացվող հիմնական գործառույթներն են՝

1. **Ինտելեկտուալ ժամանցի կազմակերպում**

օրինակ՝

* Կենտրոնի տարածքում գործող գրադարանից ազատ օգտվելու հնարավորություն,
* Զարգացնող և ժամանցային խաղերի և միջոցառումների կազմակերպում,
* Ինքնուրույն դասապատրաստումների կազմակերպում,
* Կենտրոնի տարածքում տեղակայված խոհանոցից օգտվելու հնարավորություն:
1. **Կարողությունների** **բացահայտում և զարգացում ոչ ֆորմալ կրթական մեթոդներով**

օրինակ՝

* Համայնքի երիտասարդների կարիքի բացահայտում և առաջընթացի գնահատում,
* Անձնական և մասնագիտական խորհրդատվության կազմակերպում /անհատական հանդիպումների կազմակերպում, խնդիրների վերհանում, լուծումների բացահայտում, մասնագիտական կողմնորոշմանն ուղղված քննարկումների կազմակերպում/,
* Մեդիագրագիտության դասընթացներ,
* Ֆինանսական գրագիտության դասընթացներ,
* Կիբեռգրագիտության դասընթացներ,
* Հայոց լեզվի և ըստ անհրաժեշտության այլ լեզուների դասընթացներ,
* Առաջնորդության դասընթացներ,
* Առողջ ապրելակերպին ուղղված դասընթացներ,
* Թեմատիկ ֆիլմերի դիտումների կազմակերպում:
* Աշխատարանների կազմակերպում՝ ոչ ֆորմալ կրթական մեթոդներով, երիտասարդական աշխատողների, փորձնակների և կամավորների կողմից:
* Թեմատիկ շաբաթների կազմակերպում
* Ուսումնական, ճանաչողական այցերի կազմակերպում գործընկեր կառույցներ,
* Հանրային միջոցառումների կազմակերպում:
1. **Քաղաքացիական կրթության տրամադրում և համայնքային խնդիրների լուծմանն ուղղված նախաձեռնությունների խրախուսում**

օրինակ՝

* Շահառուների շրջանում քննադատական վերլուծության սերմանում,
* Շահառուների շրջանում որպես համայնքի բնակիչ իր դերի կարևորության և պատասխանատվության զարգացմանն ուղղված աշխատանքների իրականացում,
* Կամավորական աշխատանքի իրականացման հնարավորությունների ստեղծում,
* Անհատական և խմբային նախաձեռնությունների աջակցություն,
* Համայնքային նախաձեռնությունների մասնակցություն և իրականացում:
1. **Երիտասարդների** **(այդ թվում՝ NEET կամ չսովորող և չաշխատող երիտասարդների)** **ներգրավում՝**

օրինակ՝

* Այցեր համայնքի տարբեր թաղամասեր՝ Կենտրոն ներգրավելու նպատակով:
* Աշխատանք համայնքի բնակիչ հանդիսացող խոցելի խմբի երիտասարդների հետռ:
* Աշխատանք համայնքի (NEET) չսովորող և չաշխատող երիտասարդների հետ
* Համայնքի բնակիչ հանդիսացող և մարտական գործողությունների արդյունքում հաշմանդամ դարձած և ներազդված երիտասարդներին հոգեկան առողջությանն ուղղված աշխատանքներ,
1. **Հետազոտական, վերլուծական աշխատանք՝ քանակական և որակական տվյալների հավաքագրման միջոցով**

**Մասնավորապես՝**

**Վիճակագրական տվյալների հավաքագրում**

* + Տվյալների հավաքագրում համայնքում բնակվող երիտասարդների թվի վերաբերյալ՝ առանձին նշելուվ աղջիկների և տղաների թիվը:
	+ Տվյալների հավաքագրում Համայնքի երիտասարդների կրթական հաստատություններից օգտվելու վերաբերյալ
	+ Տվյալների հավաքագրում համայնքի երիտասարդների ֆորմալ զբաղվածության վերաբերյալ
	+ Տվյալների հավաքագորւմ համայնքի երիտասարդների ոչ ֆորմալ զբաղվածության վերաբերյալ
	+ Տվյալների հավաքագրում համայնքի խոցելի խումբ հանդիսացող երիտասարդների վերաբերյալ՝ ներառյալ սեռային բաշխումը:
	+ Տվյալների հավաքագրում համայնքի NEET չսովորող և չաշխատող երիտասարդների թվի վերաբերյալ:
	+ Տվյալների համայնքի երիտասարդական աշխատողների թվի վերաբերյալ:
	+ Տվյալներ համայնքի երիտասարդական աշխատանք իրականացնող կազմակերպությունների վերաբերյալ:

**Վերլուծական աշխատանքների իրականացում**

Իրականացված հետազոտության հիման վրա Համայնքում երիտասարդության իրավիճակի և երիտասարդական կառույցների վերաբերյալ վերլուծութայն իրականացում և առաջարկների փաթեթի ներկայացում ՀՀ ԿԳՄՍ նախարարությանը:

1. **Պետական երիտասարդական քաղաքականությունից բխող միջոցառումների իրականացում**

օրինակ՝

* ՀՀ կառավարության ծրագրում Երիտասարդություն բաժնում նշված միջոցառումներից բխող ծրագրերի կազմակերպում՝ տես <https://www.gov.am/files/docs/4586.pdf> հղմամբ:
* ՀՀ ԿԳՄՍ նախարարության կողմից իրականացվող միջոցառումների վերաբերյալ տեղեկատվության տարածում կենտրոնի շահառուների շրջանում)՝ տես <https://escs.am/am/news/11320> հղմամբ:

**ԿԵՆՏՐՈՆԻ ԿԱԶՄԱԿԵՐՊԱԻՐԱՎԱԿԱՆ ԿԱՐԳԱՎԻՃԱԿԸ**

Սույն ընթացակարգով հայտարարված դրամաշնորհային մրցույթին դիմող կազմակերպությունը կարող է հիմնադրել Կենտրոնը ինչպես կազմակերպաիրավական ձև ունեցող առանձին կազմակերպություն հիմնելու միջոցով, այնպես էլ իր կազմակերպության ներքին կառուցվածքում գործող Կենտրոն հիմնելու միջոցով: Վերջին դեպքում սույն ընթացակարգով հայտարարված դրամաշնորհային մրցույթի արդյունքում հաղթած կազմակերպությունը կհանդիսանա Կենտորնի գործունեության պատասխանատուն:

**ԿԵՆՏՐՈՆԻ ՆՅՈՒԹԱՏԵԽՆԻԱԿԱԿԱՆ ՌԵՍՈՒՐՍՆԵՐԸ**

Կենտրոնը պետք է ունենա շինություն կամ տարածք շինության ներսում՝ մոտավորապես 100 քմ. մակերեսով և հարակից բակային տարածք: Տարածքը կարող է կահավորվել որպես «բաց տարածք» (open space), կամ ունենալ առանձնացված սենյակներ (սրահներ)

 օրինակ՝

1. Դասընթացների սենյակ,
2. Համակարգչային սենյակ,
3. Խաղերի սենյակ,
4. Վարչական սենյակ և այլն:

Կենտրոնը պետք է ունենա առանձին խոհանոց և սանհանգույց:

**ԿԵՆՏՐՈՆԻ ԱՇԽԱՏԱԿԱԶՄԸ**

Կենտրոնի գործունեության կազմակերպման, միջոցառումների իրականացման, ինչպես նաև երիտասարդների հետ տարվող աշխատանքների կատարման համար առաջնային է արհեստավարժ և նվիրված աշխատակազմի առկայությունը:

Աշխատակազմը պետք է բաղկացած լինի առնվազն մեկ, իսկ հնարավորության դեպքում երկու և ավելի մշտապես վճարվող երիտասարդական աշխատողից:

Աշխատանքներին կարող են ներգրավվել նաև կամավորներ և փորձնակներ:

Բոլոր աշխատակիցները, ներառյալ նաև փորձնակներն ու կամավորները պետք է իրազեկ լինեն երիտասարդների հետ աշխատանքների կազմակերպման սկզբունքներին:

**ԿԵՆՏՐՈՆԻ ՇԱՀԱՌՈՒՆԵՐԸ**

Կենտրոնի անմիջական շահառուն համայնքի երիտասարդն է, ով անվճար հիմունքներով օգտվում է Կենտրոնի գործառույթներից բխող սուն ընթացակարգով հայտարարված դրամաշնորհային մրցույթին իր կողմից ներկայացրած միջոցառումներից:

1. Սույն գործառույթների իրականացման համար անհրաժեշտ է ներկայացնել Ժամանակացույց /Գանտի աղյուսակ/ նշելով՝ յուրաքանչյուր գործառույթի համար կոնկրետ միջոցառման տեսակը, քանակը տարեկան կտրվածքով և մասնակիցների թիվը տարեկան կտրվածքով: [↑](#footnote-ref-1)